
DECISIÓ 34/04

Assumpte: Anunci Parc d’atraccions Tibidabo

1. El mes de juny de 2004, tres persones formulen una reclamació en relació amb el l’anunci esmentat. Les persones reclamants consideren que l’anunci és negatiu per a l’educació del jovent i representa una manca de respecte envers el professorat.

2. Es localitza una emissió de l’anunci objecte de la reclamació el 4 de juliol de 2004, a les 22.08 hores, al Canal 33.

3. L’anunci, ambientat dins d’una aula, mostra un professor explicant la teoria de Newton sobre la gravitació universal, posant l’exemple de la caiguda d’una poma. Mentre el professor imparteix la classe, es mostren imatges de l’alumnat distraient-se llençant avions de paper i d’altres dormint. 

Davant d’un dels alumnes que dormen, el professor, enfadat i en un to exasperat, diu: “Senyor Martí, em podria dir quina teoria va desenvolupar Newton?”. Seguidament apareixen una sèrie d’imatges dels protagonistes a dalt de l’atracció nova que es publicita: caiguda lliure.

Una veu en off masculina diu: “Primera atracció de caiguda lliure a Catalunya. Tibidabo, més a prop teu”.

La imatge final presenta una vista panoràmica de Barcelona amb les sobreimpressions “Tibidabo, més a prop teu” i el lema de la campanya de l’Ajuntament de Barcelona, “Passa-t’ho B”.  

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 21 de juliol de 2004, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima les reclamacions perquè entén que l’anunci no inclou elements que es puguin considerar contraproduents per a l’educació dels joves ni que vulnerin la dignitat del col·lectiu docent, sinó que empra l’exageració com a recurs publicitari amb la finalitat de promocionar la nova atracció del parc d’atraccions i fa un paral·lelisme en clau d’humor sobre la teoria de la gravitació universal i les sensacions que proporciona l’atracció en caure al buit en fraccions de segon. 

5. El Consell acorda comunicar aquesta decisió a les persones interessades.

Barcelona,  21 de juliol de 2004

El president

Francesc Codina i Castillo

